***Folketoner fra Helgeland*** er en CD-plate gitt ut av Helgeland kammerkor, et regionalt kor for Helgeland. Platen inneholder folketoner fra de fleste kommunene på Helgeland – fra Rana i nord til Sømna i sør, fra Træna langt ute i havgapet til fjellene og grenseområdet rundt Røssvatn.

*Folketoner fra Helgeland* er innspilt i Alstahaug kirke, en gammel steinkirke som er knyttet til Petter Dass og som har solide historiske røtter i helgelandsk kultur.

Musikkarrangementene på platen er ved Øistein Sommerfeldt, Christopher Eva, Ivar Roger Hansen, Ole Rabliås, Ola Graff, Ståle Reinåmo og Arne Bech.

Noen av folketonene på platen finnes i andre varianter fra Nord-Norge på to LP-plater gitt ut av Nordnorsk Visegruppe; *Rav og Rekling* (1977) og *Hei løsti* (1979).

Innsamling av folkemusikk fra Helgeland
---------------------------------------

Folkemusikksamler Ole Tobias Olsen (1830-1924)
Innsamling av folkemusikk fra Helgeland begynte med Ole Tobias Olsen (1830–1924), som brukte sommer og høst 1870 til å samle folketoner, eventyr og sagn, hovedsakelig fra Rana. Han er representert på *Folketoner fra Helgeland* med *5 folkeviser fra Rana*. I 1915 og 1917 var folkemusikkforskeren Catharinus Elling (1858–1942) på reise i Rana-distriktet og skrev ned slåtter, viser og religiøse folketoner fra Rana og Hemnes. En av disse, *Sjung Amen* fra Mo, starter og avslutter *Folketoner fra Helgeland*.

Men generelt sett var innsamlingen av folkemusikk fra Helgeland sporadisk og noe preget av tilfeldigheter. Notekunnskapen kom sent til utkantstrøkene i Nord-Norge, og de geografiske forhold gjorde det heller ikke lettere å satse på en slik virksomhet.

Et mer omfattende arbeid på dette feltet er blitt gjennomført i de senere årene av Ole Rabliås (f. 1927) og Sverre Mogård-Larsen (f. 1932), som har samlet og fått utgitt hundrevis av folketoner fra Helgeland som ellers ville ha gått tapt. Som ansatte ved Nesna Lærerhøgskole har de ført denne kulturarven videre til studenter og andre interesserte. Både Ole Rabliås og Sverre Mogård-Larsen spiller på *Folketoner fra Helgeland*.

Sporliste
---------

Salmodikon og boge fra Dønna, Helgeland
1. «Sjung Amen!» (fra Mo i Rana)
2. «Hysj... dæ kom ein ma'nn» (fra Dønna)
3. «Kom Rauskolten, kom» (fra Træna)
4. «Alle killebokkan i marken» (fra Alstahaug)
5. «Så reiste meg ut i bygda» (fra Sømna)
6. «Deppe, deppe due» (fra Hattfjelldal)
7. «Han Hakætor vaknæ» (fra Vefsn)
8. «Her kjem en slark uti vår gård» (etter Anton Grønvikmo, Bleikvasslia, Hemnes)
9. «So, ro godt barn» (fra Onøy, Lurøy)
10. «Reinlender» etter Johan K. Bessedør, Bleikvasslia
11. «Brurmarsj fra Utskarpen» (fra Utskarpen, Rana
12. «Sullan, Lullan lite ban» (fra Varntresk, Hattfjelldal)
13. «Tommeltott, slikkepott» (fra Grane
14. «Lite bane» (fra Velfjord, Brønnøy)
15. «Kari satt på galastaur» (fra Herøy)
16. «Roa, roa bane» (fra Træna)
17. «Streiken i Dunderlandsdalen i 1903» (Skillingsvise fra Rana)
18. «Hei å hå, hei å hå» (fra Leirfjord)
19. «Vårløsningen» (komponert av Mikael Sæteren, f. 1918, Hattfjelldal)
20. «Reven og bonden» (fra Rana)
21. «Lokk fra Dunderlandsdalen» (fra Rana)
22. «Då eg va ei lita taus» (fra Rana)
23. «Mor Firslings Vuggesang» (fra Rana)
24. «En gamal grå bonde» (fra Rana)
25. «Vals fra Åkervik» (komponert av Erling Sjåvik, f. 1918, Hattfjelldal)
26. «Dagen viker og går bort» (fra Hemnes)
27. «Sjung Amen!» (fra Rana)

Besetning
---------

Alstahaug kirke
* Helgeland kammerkor, dir. Christopher Eva
* Tor-Petter Aanes: sang
* Hazel Eilertsen: sang
* Ove Larsen: fiolin
* Ole Rabliås: fiolin
* Snorre M. Sivertsen: gitar
* Sverre Mogård-Larsen: kontrabass
* Trond Carlsen: trommer
* Hilde Skjevelnes Henriksen: fløyte
* Jim Ronny Lorentzen: el gitar
* Syver Olstad: trekkspill, gitar og kontrabass
* Geir Henningsen: trekkspill
* Vegard By: orgel

Anmeldelser
-----------

*Brønnøysunds Avis*, 10. desember 2005: *Koret har ikke bare sørga for god regional spredning i kilde-materialet. De har også tatt hensyn til de ulike dialektene og deres særpreg, og de tar mål av seg til å synge folketonene med en uttale så autentisk som mulig for sted og tid... Klangen fra kirkerommet i Alstahaug kirke gjør sitt til at dette er blitt svært hørverdig korsang... Fleire dyktige musikere medvirker, og er med på å gjøre dette til en lokalkulturell fulltreffer.*

*Helgeland Arbeiderblad*, 19. desember 2005: *En cd med folketoner må inneholde bånsuller, og «Sullan, Lullan lite ban» fra Varntresk nedtegnet av Ole Rabliås er en liten perle. Enkelt framført av koret, med en inderlighet som absolutt bør få barn til å sove også i 2005. Barneregler er et annet tema som må være med, og en artig versjon av «Tommeltott, slikkepott» fra Sømna er en godbit... Koret er ikke med på alle folketonene, og «Vals fra Åkervik», etter Erling Sjåvik fra Hattfjelldal, blir framført av Vegard By på orgelet i Alstahaug kirke. En fin og enkel vals som får en flott stemning gjennom denne tolkingen.*

Litteratur
----------

* Arne Bech, *Fire religiøse folketoner fra Helgeland*. Norsk Musikforlag, 1982.
* Christopher Eva, *5 folkeviser fra Rana* arrangert for blandet kor. Musikk-Husets Forlag, 2002.
* Christopher Eva, *7 folketoner fra Helgeland* arrangert for blandet kor. Musikk-Husets Forlag, 2009.
* Ivar Roger Hansen, *Gammel kultur på Helgeland*. Mo, Nordland, 1986. ISBN 82-991441-0-8.
* Sverre Mogård-Larsen, *Helgelandssang IV*. Høgskolen i Nesna, 1993. ISBN 82-7569-010-2.
* Sverre Mogård-Larsen, *Bånsullene: en del av vår musikalske kulturarv*. Norsk Førskolelærerblad nr. 26, 1995
* Ole Tobias Olsen, *Folketonar frå Nordland*. Noregs Boklag, 1982. ISBN 82-522-0491-0.
* Ole Rabliås, *Folkemusikk på Helgeland*. Høgskolen i Nesna, 1988. (Ny utgave 2006). ISBN 82-7569-139-7.
* Ole Rabliås, *Hajn Grønvikmo* fra *Årbok for Helgeland 2002*. Helgeland historielag, 2002.
* Øistein Sommerfeldt, *Sjung Amen: Kantate bygd over religiøse folketoner*, Op. 58. Norsk Musikforlag, 1981.